ai4bharat/Pralekha huggingface dataset:
मंत्रिमंडळ
व्यावसायिक सुरक्षितता आणि आरोग्यक्षेत्रात सहकार्याविषयी भारत आणि जर्मनी यांच्यात झालेल्या सामंजस्य कराराला केंद्रीय मंत्रिमंडळाची मंजुरी
नवी दिल्ली, 7 मार्च 2019
पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत, भारत आणि जर्मनी यांच्यात व्यावसायिक सुरक्षितता आणि आरोग्य या संदर्भात झालेल्या सामंजस्य कराराला मंत्रिमंडळाने मंजुरी दिली. 13 नोव्हेंबर रोजी या कराराचे नूतनीकरण करण्यात आले होते.
लाभ:
दोन्ही देशातील ह्या करारामुळे विविध वित्तीय कामांमध्ये व्यावसायिक सुरक्षितता आणि आरोग्य या क्षेत्रात नवनवे तंत्रज्ञान आणि उपाययोजनांचा लाभ दोन्ही देशांना झाला आहे. विशेषतः बांधकाम आणि उत्पादन क्षेत्रातील आव्हाने आणि सुरक्षिततेच्या उपायांची माहिती भारताला जर्मनीकडून मिळाली आहे. दोन्ही देशातील सहकार्यामुळे भारतातील कामगार मंत्रालयाच्या अधीन असणाऱ्या विविध संस्था आणि कार्यालयांमध्ये क्षमता बांधणी आणि व्यावसायिक सुरक्षेविषयी मार्गदर्शन मिळणार आहे. देशातील मोठ्या श्रमशक्तीला याचा फायदा होईल.
N.Sapre/R.Aghor/P.Kor
(Visitor Counter : 37
आरोग्य आणि कुटुंब कल्याण मंत्रालय
रेड क्रॉस सोसायटीच्या मुख्यालयात डॉ हर्ष वर्धन यांनी एनएटी चाचणी सुविधेचे उद्घाटन केले
“कोविड -19 महामारी सर्वोच्च पातळीवर असताना 80 आयआरसीएस रक्तपेढ्यांनी उल्लेखनीय भूमिका बजावली”
नवी दिल्ली, 20 मार्च 2021
केंद्रीय आरोग्य व कुटुंब कल्याण मंत्री आणि इंडियन रेडक्रॉस सोसायटीचे अध्यक्ष डॉ हर्ष वर्धन यांनी आयआरसीएस एनएचक्यू ब्लड सेंटर येथे न्यूक्लिक ऍसिड चाचणी  सुविधेचे उद्घाटन केले. तसेच त्यांनी दोन रक्त संकलन वाहनांसह तीन सुसज्ज वाहनांचे उद्घाटन केले ज्यांचा वापर रेड क्रॉस रक्त केंद्रात रक्तदान शिबिरे आयोजित करण्यासाठी ब्लड युनिट्सची संख्या वाढवण्यासाठी केला जाईल.
कोविड -19 महामारी सर्वोच्च पातळीवर असताना रक्तदान शिबिरे आयोजित करून रक्त संकलित करण्यात भारतीय रेड क्रॉसच्या 80 रक्तपेढ्यांनी उल्लेखनीय भूमिका पार पाडल्याबद्दल डॉ. हर्ष वर्धन यांनी रेडक्रॉसचे अभिनंदन केले. रेडक्रॉसच्या रक्तपेढ्या निवासी वसाहतींमध्ये कार्यरत होत्या आणि शिबिरे आयोजित केली तसेच रक्तदात्यांना रेडक्रॉस रक्त केंद्रात येऊन रक्तदान करण्यासाठी वाहतुकीची सोय देखील पुरवली.
सुरक्षित रक्ताची मागणी आणि उपलब्धता यांच्यातील तफावत कमी करण्याबाबत ते म्हणाले की स्वेच्छेने रक्तदान करण्यासाठी सर्वसामान्यांमध्ये जनजागृती करण्याची गरज आहे. “शैक्षणिक कार्यक्रमाची रचना अशी हवी की नियमित रक्तदानाचा फायदा समाजाला समजेल. शैक्षणिक संस्था, औद्योगिक कंपन्या, सामाजिक-सांस्कृतिक संस्था, धार्मिक गट आणि सरकारी संस्था यांना प्रोत्साहनासाठी आवाहन करावे. जनतेला प्रोत्साहित करण्यासाठी आणि ऐच्छिक रक्तदानासाठी सर्वात प्रभावी मार्गाने त्यांना सहभागी होण्यासाठी जागरूक करण्यासाठी प्रसारमाध्यमांची मदत घेतली जावी”, असे डॉ हर्ष वर्धन म्हणाले.
S.Thakur/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 140
आरोग्य आणि कुटुंब कल्याण मंत्रालय
भारताच्या एकत्रित चाचण्या 1.77 कोटींच्या पुढे
प्रतिदशलक्ष लोकांमागे चाचण्यांची संख्या वाढून ती आता 12858
नवी दिल्ली, 29 जुलै 2020
राज्य सरकारे, केंद्रशासित प्रदेशांनी केंद्र सरकारच्या मार्गदर्शनाखाली चाचण्या वाढवून, तातडीने संपर्क ओळखून कोविड-19 रुग्णांचे अलगीकरण करण्यात येत आहे.
गेल्या 24 तासांत 4,08,855 नमुना चाचण्या करण्यात आल्या, यामुळे प्रतिदशलक्ष लोकांमागे चाचण्यांची संख्या वाढून आता 12,858 झाली आहे आणि एकूण चाचण्यांची संख्या 1.77 कोटींच्या पुढे गेली आहे.
देशातील 1316 प्रयोगशाळांसह चाचणी प्रयोगशाळेचे जाळे सातत्याने बळकट केले जात आहे.सध्या 906 सरकारी प्रयोगशाळा आणि 410 खासगी प्रयोगशाळा कार्यरत आहेत. या मध्ये खालील प्रयोगशाळा समाविष्ट आहेत :
- रिअल टाइम रॅपिड टेस्ट पीसीआर आधारित चाचणी प्रयोगशाळा 675 : 
- ट्रू नॅट आधारित चाचणी प्रयोगशाळा : 537 
- सीबीएनएएटी आधारित चाचणी प्रयोगशाळा 104: 
केंद्रीय आरोग्य आणि कुटुंबकल्याण मंत्रालयाने “कोविड-19 संक्रमण आणि भारतात तंबाखूचा वापर” हे प्रकाशन प्रस्तुत केले आहे. ते https://www.mohfw.gov.in/pdf/COVID19PandemicandTobaccoUseinIndia.pdf या संकेतस्थळावर पाहता येईल.
कोविड 19 संदर्भात कुठलीही अधिकृत आणि ताजी आकडेवारी/माहिती हवी असल्यास, तसेच काही मार्गदर्शक तत्वे अथवा सूचना बघायच्या असल्यास, कृपया खालील संकेतस्थळाला भेट द्यावी : https://www.mohfw.gov.in/.
तांत्रिक गोष्टींच्या माहितीसाठी संपर्क साधायचा असल्यास, या ईमेल आय डी वर साधावा: technicalquery.covid19[at]gov[dot]in आणि इतर शंका/समस्यांसाठी ईमेल आयडी- ncov2019[at]gov[dot]in.
कोविड19 संदर्भात इतर माहितीसाठी दूरध्वनी क्रमांक : +91-11-23978046 or 1075 . सर्व राज्ये आणि केंद्रशासित प्रदेशांच्या हेल्पलाईन्सची यादी सोबत जोडली आहे. https://www.mohfw.gov.in/pdf/coronvavirushelplinenumber.pdf .
G.Chippalkatti/S.Thakur/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 147
जलशक्ती मंत्रालय
जलशक्ती मंत्रालयाने केला लघु जलसिंचन योजनांचा सहावा गणना अहवाल प्रकाशित
जलसंपदा मंत्रालयाच्या जलसंपदा, नदी विकास आणि गंगा पुनरुत्थान विभागाने लघु जलसिंचन योजनांचा सहावा गणना अहवाल प्रकाशित केला आहे. या अहवालानुसार देशामध्ये 23.14 दशलक्ष लघु जलसिंचन योजनांची नोंद झाली आहे, ज्यापैकी 21.93 दशलक्ष  योजना भूजल आणि 1.21 दशलक्ष योजना भूपृष्ठावरील जल योजना आहेत. देशात उत्तर प्रदेशात सर्वाधिक लघु जलसिंचन योजना आहेत. त्यापाठोपाठ महाराष्ट्र, मध्य प्रदेश आणि तामिळनाडू ही राज्ये आहेत. भूजल योजनेतही उत्तर प्रदेश आघाडीवर आहे, त्यापाठोपाठ महाराष्ट्र, मध्य प्रदेश, तामिळनाडू आणि तेलंगण ही राज्ये आहेत. भूपृष्ठावरील जल योजनांमध्ये महाराष्ट्र, कर्नाटक, तेलंगण, ओदिशा आणि झारखंड या राज्यांचा सर्वाधिक वाटा आहे.
भूजल योजनांमध्ये डगवेल्स, कमी खोलीवरील कूपनलिका, मध्यम खोलीवरील आणि जास्त खोलीवरील कूपनलिकांचा समावेश आहे. भूपृष्ठावरील योजनांमध्ये पृष्ठभागावरील वाहते पाणी आणि उपसा सिंचन योजनांचा समावेश आहे. 5 व्या सिंचन योजना गणनेच्या तुलनेत 6 व्या गणनेत लघु जलसिंचन योजनांमध्ये 1.42 दशलक्ष योजनांची वाढ झाली आहे. राष्ट्रीय पातळीवर भूजल आणि भूपृष्ठावरील अशा दोन्ही योजनांमध्ये अनुक्रमे 6.9% आणि 1.2% वाढ झाली आहे. लघु जल सिंचन योजनांमध्ये डगवेल्सचा सर्वाधिक वाटा आहे, त्याखालोखाल कमी खोलीवरील कूपनलिका, मध्यम खोलीवरील आणि जास्त खोलीवरील कूपनलिकांचा समावेश आहे. महाराष्ट्रात सर्वाधिक डगवेल्स, भूपृष्ठावरील वाहणाऱ्या पाण्याच्या आणि उपसा सिंचनाच्या योजना आहेत. तर उत्तर प्रदेश, कर्नाटक आणि पंजाब ही राज्ये अनुक्रमे कमी खोलीवरील कूपनलिका, मध्यम खोलीवरील आणि जास्त खोलीवरील कूपनलिकांमध्ये आघाडीवर आहेत. सर्व लघु सिंचन योजनांपैकी 97.0% योजना वापरात आहेत, 2.1% योजना तात्पुरत्या स्वरुपात वापरात नाहीत, तर 0.9% योजना कायमस्वरुपी बंद आहेत. कमी खोलीवरील आणि मध्यम खोलीवरील योजना वापरात असलेल्या योजनांमध्ये आघाडीवर आहेत. लघु सिंचन योजनांपैकी बहुसंख्य  योजना खाजगी मालकीच्या आहेत. भूजल योजनांपैकी खाजगी मालकीचा वाटा 98.3% आहे तर भूपृष्ठावरील जल योजनांमध्ये खाजगी मालकीचा वाटा 64.2% आहे.
शिक्षण मंत्रालय
पंतप्रधान नरेंद्र मोदी 1 एप्रिल 2022 रोजी परीक्षा पे चर्चाच्या 5 व्या भागात विद्यार्थी, शिक्षक आणि पालकांशी साधणार संवाद
नवी दिल्ली, 31 मार्च 2022
पंतप्रधान नरेंद्र मोदी 1 एप्रिल 2022 रोजी 'परीक्षा पे चर्चा' च्या 5 व्या भागात जगभरातील विद्यार्थी, शिक्षक आणि पालकांशी संवाद साधणार आहेत. पंतप्रधान सकाळी 11 वाजल्यापासून नवी दिल्लीतील तालकटोरा स्टेडियम येथे 9 वी ते 12 वी चे शालेय विद्यार्थी, त्यांचे पालक आणि शिक्षक यांच्याशी संवाद साधतील.
देश कोविड-19 महामारीतून बाहेर येत असताना आणि परीक्षा पुन्हा ऑफलाइन पद्धतीने म्हणजेच प्रत्यक्ष होत असल्याच्या पार्श्वभूमीवर कार्यक्रमाच्या पाचव्या भागाला विशेष महत्त्व आहे.या कार्यक्रमाच्या संकल्पनांवर आधारित ऑनलाइन सर्जनशील लेखन स्पर्धेच्या आधारे निवडण्यात आलेले विद्यार्थी, शिक्षक आणि पालक पंतप्रधानांना प्रश्न विचारतील. ही स्पर्धा 28 डिसेंबर 2021 ते 3 फेब्रुवारी 2022 या कालावधीत MyGov या मंचावर आयोजित करण्यात आली होती.
यंदाच्या परीक्षा पे चर्चा सर्जनशील लेखन स्पर्धेत 15.7 लाख स्पर्धकांनी नोंदणी केली होती,त्यात 12.1 लाखांहून अधिक विद्यार्थी, 2.7 लाख शिक्षक आणि 90 हजारांहून अधिक पालकांचा समावेश होता.
शिक्षण मंत्रालयाच्या शालेय शिक्षण आणि साक्षरता विभागातर्फे गेल्या चार वर्षांपासून या कार्यक्रमाचे यशस्वी आयोजन केले जात आहे.परीक्षा पे चर्चाचे पहिले तीन भाग नवी दिल्ली येथे टाऊन-हॉल प्रत्यक्ष परस्पर संवाद स्वरूपात आयोजित करण्यात आले होते .पंतप्रधानांच्या या संवादात्मक कार्यक्रमाचे "परीक्षा पे चर्चा 1.0" प्रथम आयोजन 16 फेब्रुवारी 2018 रोजी आयोजित करण्यात आले होते .शालेय आणि महाविद्यालयीन विद्यार्थ्यांशी संवादात्मक कार्यक्रमाचा दुसरा भाग ''परीक्षा पे चर्चा 2.0", 29 जानेवारी 2019 रोजी आणि 3रा भाग 20 जानेवारी 2020 रोजी आयोजित करण्यात आला होता. कोविड 19 महामारीमुळे,चौथा भाग 7 एप्रिल 2021 रोजी ऑनलाइन आयोजित करण्यात आला होता
कार्यक्रमाचे थेट प्रक्षेपण दूरदर्शन , आकाशवाणी वाहिन्या , दूरचित्रवाणी वाहिन्या , डिजिटल मीडियासह शिक्षण मंत्रालय , नरेंद्र मोदी , पीएमओ इंडिया , पीआयबी इंडिया , दूरदर्शन नॅशनल, मायगव्हइंडिया , डीडी न्यूज राज्यसभा टीव्ही, स्वयंमप्रभा यांच्या युट्युब वाहिन्यांवरून करण्यात येणार आहे.
S.Kulkarni/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 196
संरक्षण मंत्रालय
लष्करातर्फे पुण्यात "फन रन" चे आयोजन
पुणे, 26 एप्रिल 2022
स्वातंत्र्याच्या 75 गौरवशाली वर्षांचे स्मरण करण्यासाठी आणि शारीरिक तंदुरुस्ती आणि आरोग्य जागृतीला प्रोत्साहन देण्यासाठी, लष्कराच्या दक्षिण कमांड मुख्यालयाने 26 एप्रिल 2022 रोजी मिल्खा सिंग क्रीडा संकुलात  लष्करी अधिकारी आणि जवानांच्या पत्नींसाठी "फन रन" चे आयोजन केले होते.
स्वातंत्र्याचा अमृत महोत्सव साजरा करण्यासाठी भारतीय लष्कराची दक्षिण कमांड सक्रियपणे अनेक कार्यक्रमांचे आयोजन करत आहे. त्याच हेतूने मिल्खा सिंग क्रीडा संकुलात “फन रन” ही दौड आयोजित करण्यात आली होती. या कार्यक्रमाला लष्करी आधीकारी आणि जवानांच्या पत्नींचा उत्स्फूर्त प्रतिसाद लाभला. सर्व वयोगटातील सहभाग म्हणजे या आधुनिक व्यस्त जगात महिलांमध्ये आरोग्य आणि तंदुरुस्तीबाबत जागरुकतेचा पुरावा होता. आर्मी वाइव्हज वेल्फेअर असोसिएशन  च्या प्रादेशिक अध्यक्ष अनिता नैन यांनी या दौडला हिरवा झेंडा दाखवला.श्रीमती नैन आणि इतर ज्येष्ठ महिलांनीही या दौड मध्ये उत्साहाने भाग घेतला. श्रीमती अन्नू कुमारी यांनी या धावण्याच्या स्पर्धेत प्रथम क्रमांक पटकावला.PIB Pune | M.Iyengar/V.Joshi/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 85
मंत्रिमंडळ
बाह्य अंतराळाच्या शांततापूर्ण वापरातील सहकार्याबाबत भारत आणि मोरोक्को यांच्यातील सामंजस्य कराराला मंत्रिमंडळाची मंजुरी
पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला बाह्य अंतराळाच्या शांततापूर्ण वापरातील सहकार्याबाबत भारत आणि मोरोक्को यांच्यातील सामंजस्य कराराबाबत अवगत करण्यात आले. 25 सप्टेंबर 2018 रोजी नवी दिल्ली येथे या करारावर स्वाक्षऱ्या करण्यात आल्या.
ठळक वैशिष्ट्ये :
या करारामुळे पृथ्वीचे रिमोट सेन्सिंग,उपग्रह दळणवळण, आणि उपग्रह आधारित दिशादर्शन , अंतराळ विज्ञान आणि ग्रहांचा शोध, अंतराळयानाचा वापर, अंतराळ तंत्रज्ञानाचा वापर यासारख्या संभाव्य क्षेत्रात सहकार्य लाभू शकेल.
या कराराद्वारे एक संयुक्त कृतीगट स्थापन केला जाईल, ज्यामध्ये डीओएस/ इसरो आणि रॉयल सेंटर फॉर रिमोट सेंसिंग  तसेच रॉयल सेंटर फॉर स्पेस रिसर्च अँड स्टडीज  चे सदस्य असतील, जे हा करार लागू करण्याची मुदत आणि उपायांसह एक कृती आराखडा तयार करतील.
सुक्ष्म, लघु आणि मध्यम उदयोग मंत्रालय
“आत्मनिर्भर भारत” आणि “टाकाऊतून टिकाऊ” ला मोठे प्रोत्साहन; गडकरी यांच्या हस्ते आसाममध्ये अगरबत्ती काडी उत्पादन कारखान्याचे उद्घाटन
नवी दिल्ली, 18 फेब्रुवारी 2021
मध्यम, लघु आणि सूक्ष्म उद्योग मंत्री नितीन गडकरी यांनी आज आसाममधील बजाली जिल्ह्यातील “केसरी जैव उत्पादन एलएलपी” नामक प्रमुख बांबू अगरबत्ती काडी उत्पादन कारखान्याचे आज व्हिडीओ कॉन्फरन्सद्वारे उद्घाटन केले.
हा कारखाना ‘आत्मनिर्भर भारत’ च्या दिशेने एक महत्त्वाचे पाऊल असून ‘टाकाऊतून टिकाऊ’ चे एक उत्तम उदाहरण आहे, या कारखान्यात अगरबत्ती काडीचे उत्पादन घेण्याव्यतिरिक्त बांबूच्या कचऱ्यापासून जैविक इंधन आणि इतर विविध उत्पादने तयार केली जातात. 10 कोटी रुपये खर्चून उभारण्यात आलेला हा अगरबत्ती काडी उत्पादन कारखाना 350 लोकांना थेट रोजगार उपलब्ध करून देईल तर 300 हून अधिक अप्रत्यक्ष रोजगार निर्माण करेल.
चीन आणि व्हिएतनाममधून अगरबत्तीच्या कच्च्या मालाच्या आयातीवर बंदी घालण्याच्या मोदी सरकारच्या निर्णयाच्या अनुषंगाने आणि अगरबत्ती काडीसाठी लागणाऱ्या गोल बांबूवरील आयात शुल्कामध्ये होणारी वाढ पाहता आसाममध्ये हा कारखाना स्थापन करण्याच्या निर्णय महत्त्वपूर्ण ठरणार आहे. अगरबत्ती उत्पादनासाठी आवश्यक कच्चा माल या दोन्ही देशांमधून आयात होत असल्यामुळे भारतीय अगरबत्ती उद्योग कमकुवत झाला होता, या दोन्ही देशांमधून होणारी अगरबत्ती आणि बांबूची मोठ्या प्रमाणावरील आयात रोखण्यासाठी हे दोन निर्णय घेण्यात आले आहेत.
या दोन वस्तूंच्या आयातीवर आळा घालण्यासाठी गडकरी आणि केव्हीआयसीचे अध्यक्ष विनय सक्सेना यांनी चांगले प्रयत्न केले. परिणामी, गेल्या दीड वर्षात भारतातील शेकडो बंद पडलेले अगरबत्ती उत्पादक कारखाने पुन्हा सुरु झाले आणि जवळपास 3 लाख नवीन रोजगार निर्माण झाले. या धोरणात्मक निर्णयानंतर केसरी जैव उत्पादन एलएलपी हा पहिला मोठा प्रकल्प आहे.
गडकरी यांनी आसाममधील नवीन बांबू काठी कारखाना सुरु झाल्याबद्दल आनंद व्यक्त केला. स्थानिक रोजगार निर्मितीची मोठी क्षमता असणाऱ्या स्थानिक अगरबत्ती उद्योगांना बळकटी आणण्याच्या दिशेने हा कारखाना मोठे कार्य करेल.
अगरबत्तीच्या काड्या बनवण्यासाठी फक्त 16% बांबू वापरला जातो तर उर्वरित 84% बांबू वाया जातो. केसरी जैव उत्पादन एलएलपीद्वारे वापरण्यात येणाऱ्या विविध तंत्रज्ञानामुळे बांबूच्या प्रत्येक भागाचा वापर केला जातो. पर्यायी इंधन म्हणून डिझेलमध्ये मिसळण्यात येणारा मिथेन गॅस तयार करण्यासाठी वाया जाणारा बांबू जाळला जातो. जळलेल्या बांबूचा उपयोग अगरबत्ती आणि इंधन ब्रिकेटसाठी कोळशाची पावडर तयार करण्यासाठी देखील केला जातो. आईस्क्रीमच्या काड्या, चॉपस्टिक, चमचे आणि इतर वस्तू बनवण्यासाठी देखील वाया जाणारा बांबू वापरला जातो.
M.Chopade/S.Mhatre/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 170
पंतप्रधान कार्यालय
पंतप्रधान मोदींनी, पंतप्रधान आवास योजनेच्या लाभार्थ्यांना लिहिले पत्र; पक्के घर हा उज्वल भविष्याचा पाया
"लाभार्थ्यांच्या जीवनातील संस्मरणीय क्षण राष्ट्रसेवेसाठी अथक, अविरत कार्य करत राहण्यासाठी प्रेरणा आणि ऊर्जा देतात"
नवी दिल्ली, 12 एप्रिल 2022
“घर म्हणजे केवळ विटा आणि सिमेंटचे बांधकाम नाही, तर त्याच्याशी आपल्या भावना, आपल्या आकांक्षा जोडलेल्या असतात. घराची संरक्षकभिंत आपल्याला केवळ सुरक्षाच देत नाहीत तर आपल्यामध्ये उज्वल भविष्याचा आत्मविश्वासही निर्माण करते.” असे पंतप्रधान नरेंद्र मोदी यांनी म्हटले आहे. मध्य प्रदेशातील सागर जिल्ह्यातील सुधीर कुमार जैन यांना लिहिलेल्या पत्रात पंतप्रधान आवास योजनेंतर्गत पक्के घर मिळाल्याबद्दल त्यांचे अभिनंदन करत, जैन यांना स्वतःचे छत आणि घर मिळाल्याचा आनंद अनमोल असल्याचे पंतप्रधानांनी नमूद केले आहे.
पंतप्रधानांनी सुधीर यांना पत्रात पुढे लिहिले की, “प्रधानमंत्री आवास योजनेच्या माध्यमातून तुमचे स्वतःचे घराचे स्वप्न साकार झाले आहे. या यशानंतर तुमचे समाधान पत्रातील तुमच्या शब्दांवरून सहज जाणवते. हे घर तुमच्या कुटुंबाच्या सन्माननीय जीवनासाठी आणि तुमच्या दोन्ही मुलांच्या चांगल्या भविष्यासाठी नवीन पायाभरणीसारखे आहे.”
पंतप्रधान आवास योजनेंतर्गत आतापर्यंत कोट्यवधी लाभार्थ्यांना त्यांची पक्की घरे मिळाली आहेत, असेही पंतप्रधान मोदी म्हणाले. प्रत्येक गरजू कुटुंबाला घरे देण्याच्या उद्दिष्टाप्रती सरकार कटीबद्ध आहे. सरकार विविध लोककल्याणकारी योजनांच्या माध्यमातून देशवासीयांच्या जीवनात सकारात्मक बदल घडवून आणण्यासाठी प्रामाणिक प्रयत्न करत आहे असे ते म्हणाले.
"लाभार्थ्यांच्या जीवनातील संस्मरणीय क्षण राष्ट्रसेवेसाठी अथक, अविरत कार्य करत राहण्यासाठी प्रेरणा आणि ऊर्जा देतात" असे पंतप्रधानांनी सुधीर यांना लिहिलेल्या पत्रात म्हटले आहे.
सुधीर यांना नुकतेच पीएम आवास योजनेअंतर्गत स्वतःचे पक्के घर मिळाले आणि त्यांनी पंतप्रधान मोदींना पत्र लिहून त्यांचे आभार मानले. बेघर गरीब कुटुंबांसाठी वरदान अशा शब्दात पंतप्रधानांना लिहिलेल्या पत्रात सुधीर यांनी पंतप्रधान आवास योजनेचे वर्णन केले आहे. ते भाड्याच्या घरात राहत होते आणि 6-7 वेळा त्यांना घरे बदलावी लागली होती. वारंवार घर बदलण्याच्या त्याच्या वेदनाही त्यांनी पत्रात सांगितल्या.
S.Thakur/V.Ghode/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
ग्राहक व्यवहार, अन्न आणि सार्वजनिक पुरवठा मंत्रालय
ई-लिलावाद्वारे गव्हाच्या विक्रीची दुसरी फेरी 15 फेब्रुवारी 2023 रोजी होणार
देशभरात ई-लिलावाद्वारे गव्हाच्या विक्रीची दुसरी फेरी बुधवार, दिनांक 15 फेब्रुवारी 2023 रोजी होणार आहे.
भारतीय अन्न महामंडळाने  दिनांक 1 आणि 2 फेब्रुवारी रोजी झालेल्या पहिल्या ई-लिलावाच्यावेळी उपस्थित सर्व विजेत्या बोलीदारांना खर्च कमी करण्याचे निर्देश दिले आहेत तसेच किंमती समाविष्ट करण्यासाठी देशभरातील संबंधित डेपोमधून ताबडतोब साठा उचलावा आणि संबंधित बाजारपेठांमध्ये तो उपलब्ध करून द्यावा, असेही निर्देश जारी केले आहेत.ई-लिलावात विकला जाणारा गहू उचलल्यानंतर आणि पीठ बाजारात उपलब्ध झाल्यानंतर भाव आणखी घसरतील.
देशातील गहू आणि पीठाच्या वाढत्या किमतीला तोंड देण्यासाठी, मंत्रीमंडळाने केलेल्या शिफारशीनुसार, भारतीय अन्न महामंडळाने दिनांक 1 आणि 2 फेब्रुवारी 2023 रोजी झालेल्या ई-लिलावासाठी केंद्रीय पूल स्टॉकमधून गव्हाच्या राखून ठेवलेल्या 25 एलएमटी गव्हाच्या साठ्यापैकी 22.0 एलएमटी गहू खुल्या बाजारात  विविध मार्गांद्वारे विक्री करण्याच्या योजनेला परवानगी दिली.
या ई-लिलावात पहिल्या आठवड्यात 1150 हून अधिक बोलीदार सहभागी होण्यासाठी पुढे आले आणि देशभरात 9.2 LMT ची विक्री झाली.
उपराष्ट्रपती कार्यालय
उपराष्ट्रपती जगदीप धनखड यांनी भगवान जगन्नाथांच्या रथयात्रेनिमित्त दिल्या शुभेच्छा
उपराष्ट्रपती जगदीप धनखड यांनी भगवान जगन्नाथ यांच्या रथयात्रेच्या मंगल प्रसंगी देशवासीयांना शुभेच्छा दिल्या आहेत.
उपराष्ट्रपतींनी ट्वीट केले आहे:
“भगवान जगन्नाथांच्या #RathYatra निमित्त मनःपूर्वक शुभेच्छा. जगन्नाथांचा दिव्य रथ ऐक्याचे बंध मजबूत करून, आपल्याला अतुलनीय आनंद देवो आणि शांतता, समृद्धी आणि सौहार्दाचे आशीर्वाद देवो.
आर्थिक व्यवहार विषयक मंत्रिमंडळ समिती
कुटुंब कल्याण आणि आरोग्यविषयक इतर उपक्रमांसंदर्भातील अंब्रेला योजना सुरूच ठेवायला केंद्रीय मंत्रिमंडळाची मंजुरी
(नवी दिल्ली, 2 जानेवारी 2019
कुटुंब कल्याण आणि इतर आरोग्य उपक्रमाअंतर्गत येणाऱ्या पाच योजना, चौदाव्या वित्त आयोगाच्या 2017-18 ते 2019-20 या काळात सुरू ठेवायला, पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळाच्या अर्थविषयक समितीच्या आज झालेल्या बैठकीत मंजुरी देण्यात आली.
खर्च- चौदाव्या वित्त आयोगाच्या 2017-18 ते 2019-20 या काळात या योजनांसाठी 2381.84 कोटी रुपयांचा खर्च अपेक्षित आहे. यासाठी केंद्र सरकार 100 टक्के निधीची व्यवस्था करणार आहे.
लाभ – अल्प उत्पन्न गटासाठी गर्भनिरोधकांचा मोफत पुरवठा करण्याचे उद्दिष्ट ठेवण्यात आले आहे. मात्र ही योजना विशिष्ट गट अथवा विशिष्ट वर्गापुरती मर्यादित नसून देशभरातल्या सर्व जनतेसाठी आहे.
स्वस्थ नागरिक अभियान, गर्भनिरोधकाचा मोफत पुरवठा, आरोग्य सर्वेक्षण आणि आरोग्य संशोधन, गर्भनिरोधकांचे सोशल मार्केटींग, लोकसंख्या संशोधन केंद्र या पाच योजनांचा यात समावेश आहे.
प्रभाव- राष्ट्रीय धोरण 2017 चे उद्दिष्ट साध्य करण्यासाठी आणि शाश्वत विकास उद्दिष्टासंदर्भात आंतरराष्ट्रीय कटिबद्धतेच्या दृष्टीने या पाच योजना अतिशय महत्त्वाच्या आहेत.
B.Gokhale/N.Chitale/P.Kor
राष्ट्रपती कार्यालय
राष्ट्रपती भवनात 4 -5 जून 2018 रोजी होणाऱ्या राज्यपाल आणि नायब राज्यपालांच्या दोन दिवसीय परिषदेचं अध्यक्षपद राष्ट्रपती भूषवणार
(नवी दिल्ली, 2 जून 2018
राष्ट्रपती भवनात 4 आणि 5 जून 2018 रोजी होणाऱ्या राज्यपाल आणि नायब राज्यपालांच्या दोन दिवसीय परिषदेचं अध्यक्षपद राष्ट्रपती रामनाथ कोविंद भूषवणार आहेत. राष्ट्रपती भवनात होणारी अशा प्रकारची ही 49 वी परिषद असून राष्ट्रपती कोविंद यांच्या अध्यक्षतेखालील दुसरी परिषद आहे.
राज्यपालांची पहिली परिषद 1949 मध्ये तत्कालीन गव्हर्नर जनरल सी. राजगोपालाचारी यांच्या अध्यक्षतेखाली पार पडली होती.
4 आणि 5 जून रोजी होणाऱ्या परिषदेत विविध सत्रांमध्ये महत्त्वाच्या संकल्पनात्मक मुद्यांवर चर्चा केली जाईल. 4 जून रोजी राष्ट्रपती परिषदेच्या उद्घाटन सत्राला संबोधित करतील. दुसऱ्या सत्रात केंद्र सरकारच्या महत्त्वाकांक्षी कार्यक्रमाबाबत आणि अंतर्गत सुरक्षेबाबत सादरीकरण होईल. या सत्रात नीती आयोगाचे उपाध्यक्ष आणि मुख्य कार्यकारी अधिकारी तसेच राष्ट्रीय सुरक्षा सल्लागार सादरीकरण करतील. पंतप्रधानही उपस्थितांना संबोधित करतील. तिसऱ्या सत्रात राज्यातील विद्यापीठांमधील उच्च शिक्षण आणि कौशल्य विकासावर चर्चा होईल.
चौथ्या सत्रात, ‘राज्यपाल-विकास के राजदूत: समाजात बदल घडवून आणण्यात राज्यपालांची भूमिका’ या अहवालावर केलेल्या उपाययोजनांबाबत राज्यपाल/नायब राज्यपाल चर्चा करतील. राज्यपालांच्या समितीने हा अहवाल 9 जानेवारी 2018 रोजी राष्ट्रपतींना सादर केला होता.
5 जून रोजी होणाऱ्या पाचव्या सत्रात महात्मा गांधींची 150वी जयंती साजरी करण्याबाबत चर्चा केली जाईल. सहाव्या आणि अंतिम सत्रात परिषदेतील पाच सत्रात झालेल्या चर्चेबाबत सादरीकरण केले जाईल. राष्ट्रपती, उपराष्ट्रपती, पंतप्रधान, गृहमंत्री आणि परराष्ट्र व्यवहार मंत्री समारोप सत्राला संबोधित करतील.
केंद्रशासित प्रदेशांवरील विशेष सत्र 5 जून रोजी होईल.
S.Tupe/S.Kane/P.Kor
विज्ञान आणि तंत्रज्ञान मंत्रालय
शेतकऱ्याच्या समृद्धीसाठी विज्ञान,तंत्रज्ञानाचा प्रभावी वापर आवश्यक - डॉ.बसंत कुमार दास
भारतीय विज्ञान काँग्रेसच्या निमित्त शेतकरी विज्ञान काँग्रेसचे आयोजन
प्रमुख अतिथी म्हणून उपस्थित बीज माता पद्मश्री राहीबाई पोपेरे यांचा भारतीय विज्ञान काँग्रेसच्यावतीने सत्कार
नागपूर, 5 जानेवारी 2023
देश धान्य उत्पादनात खुप पुढे गेला आहे. यामागे शेतकऱ्यांची फार मोठी मेहनत आहे. मात्र अजूनही शेतकऱ्यांची आर्थिक स्थिती फार सुधारली नसल्याचे दिसून येते. शेती व्यवसायाच्या प्रगतीसाठी आधुनिक विज्ञान तंत्रज्ञानाचा प्रभावी वापर महत्वाचा आहे. शेतकऱ्यांनी बाजारतंत्रही अवगत करणे आवश्यक आहे, असे प्रतिपादन भारतीय कृषी अनुसंधान संस्थेच्या कोलकाता येथील केंद्रीय मत्स्य संशोधन संस्थेचे संचालक डॉ.बसंत कुमार दास यांनी केले.
भारतीय विज्ञान काँग्रेसच्या निमित्त शेतकरी विज्ञान काँग्रेसचे आयोजन करण्यात आले आहे. या कार्यक्रमाच्या उद्घाटनप्रसंगी डॉ.दास बोलत होते. अध्यक्षस्थानी भारतीय विज्ञान काँग्रेसच्या अध्यक्षा डॉ.विजयलक्ष्मी सक्सेना होत्या. पद्मश्री राहीबाई पोपेरे, राष्ट्रसंत तुकडोजी महाराज विद्यापिठाचे कुलगुरु डॉ.सुभाष चौधरी, पशु व मत्स्य विज्ञान विद्यापिठाचे कुलगुरु डॉ.आशिष पातुरकर यावेळी उपस्थित होते.
डॉ.विजयलक्ष्मी सक्सेना म्हणाल्या, आजही शेतकऱ्यांची स्थिती नाजूक आहे. मेहनती इतके उत्पन्न मिळत नाही. निसर्गातील बदलाचा देखील फटका बसत आहे. शेतकऱ्यांच्या प्रश्नांवर चर्चा झाली पाहिजे, यासाठी यंदा पहिल्यांदाच शेतकरी विज्ञान काँग्रेसचे आयोजन करण्यात आले आहे. देश, विदेशातील शास्त्रज्ञ शेतकऱ्यांच्या प्रश्नांवर मंथन करतील आणि त्याचा त्यांना निश्चितच फायदा होईल.
डॉ.प्रकाश कडू यांनी अकोला येथील कृषी विद्यापिठाच्या कामाची माहिती दिली. विद्यापिठाने आतापर्यंत 176 विविध पिकांचे वाण विकसित केले आहे. विदर्भातील 11 हजारावर गावांपर्यत आधुनिक कृषी तंत्रज्ञान पोहोचविण्यात आले आहे. जैविक शेतीसाठी विद्यापीठ नियमित काम करीत असल्याचे डॉ.कडू यांनी सांगितले.
शेतकरी विज्ञान काँग्रेसच्या उद्घाटन समारंभास प्रमुख अतिथी म्हणून उपस्थित बीज माता म्हणून देशभर ओळख असलेल्या पद्मश्री राहीबाई पोपेरे यांचा भारतीय विज्ञान काँग्रेसच्यावतीने अध्यक्षा डॉ.विजयलक्ष्मी सक्सेना यांनी सत्कार केला.
यावेळी आपले मनोगत व्यक्त करतांना राहीबाई पोपेरे म्हणाल्या, सुरवातीच्या काळात माझ्या कामावर टिका व्हायची, लोक हसायचे. आज 3 हजार 500 महिलांना सोबत घेऊन 200 गावांमध्ये काम सुरु आहे. देशी बियाण्यांचा वापर व त्यापासून मिळणारे उत्पादन वाढले पाहिजे. विविध पिकांच्या देशी बियाण्यांच्या संवर्धनासह त्याचा प्रचार प्रसार आम्ही करतो आहे. प्रत्येकाच्या शेतात देशी बियाणे वापरले गेले पाहिजे, गावात विषमुक्त भाजीपाला विकला गेला पाहिजे, तरच पुढची युवापिढी सशक्त होईल. रासायनिक खते, औषधांच्या वापरामुळे रानभाज्या नष्ट झाल्या. भविष्यात माती देखील नष्ट होईल, असेही त्यांनी यावेळी नमुद केले.
SOURCE: DIO NAGPUR
D.Wankhede/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 139
राष्ट्रपती कार्यालय
शिक्षक दिनाच्या पूर्वसंध्येला राष्ट्रपतींच्या शुभेच्छा
नवी दिल्ली, 4 सप्टेंबर 2019
शिक्षक दिनाच्या पूर्वसंध्येला राष्ट्रपती राम नाथ कोविंद यांनी देशभरातल्या शिक्षकांना शुभेच्छा दिल्या आहेत.
राष्ट्रपतींनी आपल्या संदेशात म्हटले आहे, " शिक्षक दिनानिमित्त शिक्षकांना शुभेच्छा देताना मला अतिशय आनंद होत आहे.
आपले माजी राष्ट्रपति डॉ. सर्वपल्ली राधाकृष्णन यांची जयंती शिक्षक दिन म्हणून साजरी करताना आपण एका महान विद्वान आणि शिक्षण क्षेत्रातील असामान्य व्यक्तिमत्वाला अभिवादन करतो. त्यांचे जीवन आणि कार्य नेहमीच शिक्षकांना समर्पित भावनेने कर्तव्य बजावायला प्रेरित करेल.
शिक्षक दिन हा विद्यार्थ्यांच्या जीवनात महत्वपूर्ण भूमिका पार पाडणाऱ्या शिक्षकांप्रती समर्पित आहे. ते विद्यार्थ्यांना प्रेरणा देतात, त्यांची ज्ञानाची भूक शमवतात आणि त्यांच्यात दडलेली क्षमता आणि प्रतिभा शोधून काढतात.
या पवित्र प्रसंगी, मी समस्त शिक्षक समुदायाला शुभेच्छा देतो ज्यांनी विद्यार्थ्यांना योग्य मार्गदर्शन करून देशाचे मौल्यवान मनुष्यबळ बनवले आणि मजबूत आणि समृद्ध देशाच्या निर्मितीत अमूल्य योगदान दिले."
M.Chopade/S.Kane/P.Kor
(Visitor Counter : 70